
Către






BIROUL PERMANENT AL






CAMEREI DEPUTATILOR



Vă înaintăm, alăturat, Raportul comun asupra propunerii legislative pentru completarea Legii nr.273/2006 privind finanţele publice locale, trimisă Comisiei pentru administraţie publică, amenajarea teritoriului şi echilibru ecologic şi Comisiei pentru buget, finanţe şi bănci pentru dezbatere în fond, cu adresa nr.Pl-x 530 din 8 septembrie 2008.



PREŞEDINTE,


        PREŞEDINTE,


       Sulfina BARBU

       Viorel ŞTEFAN   

RAPORT  comun

asupra propunerii legislative pentru completarea Legii nr.273/2006 privind finanţele publice locale


În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru buget, finanţe şi bănci au fost sesizate în vederea dezbaterii în fond, cu propunerea legislativă pentru completarea Legii nr.273/2006 privind finanţele publice locale, trimisă cu adresa nr.Pl.-x 530 din 8 septembrie 2008. 
Potrivit art.75 din Constituţia României, republicată, şi a art.92 din Regulamentul Camerei Deputaţilor, republicat, propunerea legislativă este de competenţa decizională a Camerei Deputaţilor.
Consiliul Legislativ a avizat favorabil propunerea legislativă, conform avizului nr. 441 din 14 aprilie 2008.


 Senatul, în calitate de primă Cameră sesizată, a  respins propunerea legislativă în şedinţa din 30 iunie 2008.


Guvernul, prin punctul de vedere transmis cu adresa nr. 1194  din 22.05.2008, nu susţine adoptarea acestei propuneri legislative.


Propunerea legislativă are ca obiect de reglementare completarea alin.(3) al art.5 din Legea nr.273/2006 privind finanţele publice locale, cu modificările şi completările ulterioare, intervenţia legislativă urmărind nuanţarea unor elemente esenţiale care privesc metodologia determinării sumelor repartizate pentru echilibrarea bugetelor locale ale comunelor, oraşelor, municipiilor şi judeţelor, astfel cum rezultă din Expunerea de motive. 


În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă susmenţionată, în şedinţa din 27 ianuarie 2009. Membrii Comisiei pentru buget, finanţe şi bănci au examinat propunerea legislativă susmenţionată, în şedinţa din 3 martie 2009.


Precizăm că regulile metodologice/procedurale incidente în legătură cu materia vizată au fost deja îmbunătăţite prin Ordonanţa de urgenţă a Guvernului nr.28/2008 pentru modificarea şi completarea Legii nr. 273/2006 privind finanţele publice locale şi aprobată prin Legea nr.206/2008.


Menţionăm că, potrivit art.57 alin.(3) din Legea 24/2000, nu se utilizează redactarea doar a unor fragmente de text ori a unor sintagme care doresc a fi introduse într-un text. De aceea, operaţiunea tehnică corectă este modificarea în întregime a textului şi nu completarea acestuia. Pentru acest motiv, iniţiatorul trebuia să redea întregul cuprins al alin.(3) al art.5 din legea de bază.


Din numărul total de 31 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 22 deputaţi, iar din numărul total de 31 membri ai Comisiei pentru buget, finanţe şi bănci au participat la dezbateri 29 deputaţi.


Faţă de considerentele menţionate mai sus, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea Legii nr.273/2006 privind finanţele publice locale. 


În raport cu obiectul şi conţinutul său, propunerea legislativă  face parte din categoria legilor organice.
             PREŞEDINTE,


              PREŞEDINTE,


          SULFINA BARBU

        
     Viorel ŞTEFAN

               SECRETAR,

          
        SECRETAR, 

     Mihai Cristian APOSTOLACHE

                 Iuliu NOSA            

Consilier parlamentar: 






         Consilier parlamentar:
Sofia CHELARU

